Olifant-vergiftiging in Zim vandag ondersoekArgieffoto ’n Span kenners van regoor Zimbabwe sal vandag die Hwange-natuurreservaat besoek om te bepaal of nóg diere deur sianiedvergiftiging bedreig word. Dit volg nadat 64 olifante en verskeie roof- en aasdiere in die park weens sianiedvergiftiging gevrek het. Stropers het vermoedelik van die soutpanne in die reservaat vergiftig om olifante wat weens die sianied vrek, se ivoor te buit. Olifante was egter nie die enigste slagoffers nie. Talle roof- en aasdiere wat aan die olifant-karkasse begin vreet het, het ook gevrek. Na wat verneem word, is slegs 19 olifanttande tot dusver teruggekry. Nege mense is reeds in verband met die voorval in hegtenis geneem. Anders as vorige berigte, ontken Zimbabwe vandag dat ’n Suid-Afrikaner by die stropery betrek word. In ’n soortgelyke voorval twee jaar gelede in dieselfde reservaat, het nege olifante, vyf leeus en twee buffels ook weens sianiedvergiftiging gevrek.